Set nous professionals ja s'han incorporat a la plantilla de la Policia Local de Sagunt
14 d’abril 2020

​  ![](/media/av0nmtv0/74c_nuevospolicias.jpg)

La plantilla de la Policia Local de Sagunt ja s'ha ampliat després de la incorporació dels set nous professionals contractats per a cobrir la falta d'efectius durant la crisi per coronavirus. L'alcalde de Sagunt, Darío Moreno; la regidora de Policia Local, Natalia Antonino; i els comandaments de la Policia Local de Sagunt van rebre ahir als nous efectius.

  
En este sentit, Natalia Antonino ha expressat que estan «**contents i satisfets que els set interins nous passen a formar part de la plantilla, i per això ahir vam voler donar-los la benvinguda. Estes incorporacions són un aire fresc per a la plantilla, ja que fa més de 16 anys que no s'incorporava ningú. És una bona oportunitat perquè els nous professionals aprenguen de l'experiència dels companys i companyes desenvolupen eixa vocació que amb tanta il·lusió i ganes ens han transmés**».

Darío Moreno ha destacat «**l'esforç que s'ha fet per part de l'Equip de Govern d'incrementar la plantilla**». A més, el primer edil ha assegurat que estes 7 incorporacions «**seran un reforç essencial en estos temps complicats que posen en relleu la necessitat d'un cos com la Policia Local, que es caracteritza per la seua proximitat i per la comprensió de les necessitats dels nostres ciutadans i ciutadanes**».

![](/media/uvmaoolg/74c_nuevospolicias1.jpg)  
 

Els set professionals s'han incorporat com a interins després de superar l'oposició que va realitzar l'Ajuntament de Sagunt recentment. Tal com explica la regidora, esta oposició ja estava finalitzada quan va començar la crisi del coronavirus i l'estat d'alarma, però, després de paralitzar-se els tràmits administratius, faltava la resolució, per la qual cosa no s'havia arribat a contractar a cap opositor.

  
Els nous professionals contractats ja havien superat totes les proves de l'oposició i, donada la necessitat de reforçar la plantilla de la Policia Local per l'actual crisi, s'ha fet possible la seua incorporació. D'esta manera, per la situació excepcional, els professionals s'han incorporat com a personal interí fins a poder cobrir la seua plaça en propietat.  
  
L'alcalde de Sagunt ja va assegurar que esta actuació ha sigut possible gràcies al treball conjunt del departament de Policia Local i el de Personal, així com a la labor del comissari cap de la comissària de Sagunt, Rafael de Manuel, que des del principi de l'emergència va començar a tramitar les incorporacions amb l'Institut Valencià de Seguretat Pública (IVASPE).

D'altra banda, l'alcalde ha informat hui en roda de premsa de les labors de suport i control que està realitzant la Policia Local en les residències del municipi. «**Cada dos dies acudixen preguntant per quina és la seua situació o si necessiten ajuda de l'Ajuntament i, arran d’estos seguiments, es va conéixer un possible cas de coronavirus que, malgrat l'activació del protocol, finalment va resultar negatiu**», ha assegurat Moreno, fent veure que estes actuacions demostren «**que s'està portant un bon control per part dels responsables de les residències i de la Policia Local per a evitar qualsevol tipus de problema en estes**».

*   [](http://www.facebook.com/sharer.php?u=https://aytosagunto.es/va/actualitat/set-nous-professionals-ja-s-han-incorporat-a-la-plantilla-de-la-policia-local-de-sagunt/ "Facebook")
*   [](http://twitter.com/share?url=https://aytosagunto.es/va/actualitat/set-nous-professionals-ja-s-han-incorporat-a-la-plantilla-de-la-policia-local-de-sagunt/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/set-nous-professionals-ja-s-han-incorporat-a-la-plantilla-de-la-policia-local-de-sagunt/ "Linked In")
*   [](mailto:?body=https://aytosagunto.es/va/actualitat/set-nous-professionals-ja-s-han-incorporat-a-la-plantilla-de-la-policia-local-de-sagunt/)